बुहुमनांङै करना भाइरासनि साग्लोबसारनायनिफ्राय रैखाथि मोननो थाखाय सरकार आरो सुबुंफोरा नारा-नाथा नाजागासिनो बे समाव गोबां सुबुंआनो गावखौ रैखाथि होनो थाखाय सरकारा फोसावनाय आरो आथिखालाव सरकारा थिननाय 18-44 बोसोर बैसोनि सुबुंफोरनो अनलाइननि जोहै मुं थिसनना भेकसिन होनो खावलायनाय लेखा गोबां सुबुंआनो भेकसिन लाजानो आवगायदों । नाथाय दुखु नांथाव बाथ्रा बांग्लोबनाय सुबुंनि थाखाय बे भेकसिनना थोस्लाबाखै होनना गुवाहाटी गोजौ बिजिरसालिया फोरमायदों । सोंथि जाखांफैयो सरकारा मा जाहोनाव भेकसिनखौ नांगौ रोखोमै दिहुन्नो हायाखै ? गुवाहाटी गोजौ बिजिरसालिया PIL 24/2020 जोहै 18-44 बोसोर बैसोनि सुबुंआ भेकसिननि थाखाय मुं थिसननाया बांदों आरो बेराफारसेथिं भेकसिननि अनजिमाया खम जादों एबा थोस्लाबाखै । सिभ जास्तीस सुडानसु डुलिया आरो जास्टिस असिन्त बुजुर बरुवा आरो गागि दिथागिरि आसाम सरकारनि डि सयखिया फोरमायदोंदि गामियारि सुबुंफोरा गाव हारसिंङै अनलाइनै मुं थिसननो थाखाय जेंना जादों बिनिखायनो गुवाहाटी गोजौ बिजिरसालिया बिनि सायाव जायगायाव मुं थिसननायनि सेन्टार खालामनो नांगौ होनना फोरमायदों । बिथांमोना फोरमायबावदोंदि 45 बोसोरनि सा बैसोनि सुबुंनि थाखाय मुं थिसननाया जादों नाथाय 18-44 बोसोर बैसोनि सुबुंनि मुं थिसननाया दासिम मोजां जायाखै मानोना भेकसिनना खम जानायनि थाखाय । बे बिथिंआव नोजोर होनो गोनां माब्ला आसाम राज्योआव भेकसिननि अनजिमाआ नांगौ रोखोमै सौफैगोन ।